**Cât te-am iubit...**

*Nelu Preda*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cât te-am iubit, nu o să știi vreodată,

Erai ca aerul pe care-l respiram

Ca plaja pentru marea-nvolburată

Sau frunzele pentru-nverzitul ram.

Cât te-am iubit, nu poate să îți spună

Nici teiul lângă care te-așteptam

Nici strălucirea razelor de lună

Sub care eu la tine doar visam.

Cât te-am iubit aproape c-am uitat,

A fost demult, cândva în tinerețe

Iar azi te-am întâlnit și-am ezitat,

Să mă apropii și să-ți dau binețe.

Cât te-am iubit - e prea târziu acum,

Chiar dacă-ai vrea și tu să mă iubești

Ar fi precum un biet poem postum

Citit doar dacă tu binevoiești.

Cât te-am iubit!